હવે દરેક એમ્પલોયમેન્ટ વચ્ચે ગાળો થોડો વધીને ત્રણ કે ચાર દિવસોને બદલે, ત્રણ અઠવાડિયાનો થઈ ગયો હતો! હું મારી થિસિસની તૈયારીઓ કરતી હતી. ફુલટાઈમ જોબ, ભણવાનું, ઘર અને બાળકોની જવાબદારી સાથે મને જરા પણ સમય મળતો નહોતો. આ બધાની વચ્ચે એક ફડકો મને ને વિનુને સતત રહેતો કે સવિતામા ક્યારે પ્રગટ થશે! વિનુ એક વાર એમના ઓડિટ માટે આઉટ ઓફ ટાઉન હતા. સવિતામા પ્રગટ્યાં અને મેં બાજુમાં રહેતા મારા દિયરને બોલાવ્યાં. એમણે સવિતાને કહ્યું, “ભાઈ-ભાભીથી તારા માટે થઈ શકે એ બધું જ કર્યું છે. તું ક્યાંય ઠરીઠામ નથી થતી. કામ છોડીને કોઈ પણ નોટિસ વિના તું આવે છે એ ખૂબ ડિસરપ્ટીવ છે. તું કાલે અહીંથી નહીં નીકળે તો કમને પોલિસ બોલાવીશ.” સવિતાના જવાબે અમને દંગ કરી દીધાં. એ બોલી, “હું ક્યાં બાઈને નડું છું? ચોર નથી, સાબ અને મેમસાબની ઈજ્જત કરું છું. મને ચાવી આપી રાખો આથી તમને કોઈ તકલીફ જ નહીં! બોસ્ટનમાં પોલિસ બોલાવવામાં આવી હતી, પણ જો તમે ખુશીથી મને ઘરમાં આવવા દીધી હોય, મેં ચોરી-ચપાટી ન કરી હોય તો પોલિસ પણ મને અહીંથી કાઢી શકે નહીં!” અમને લાગ્યું કે એ ફેંકે છે. અમે તે જ સમયે પોલિસને બોલાવી. પોલિસે એક્ઝેટલી એજ કહ્યું જે સવિતાએ કહ્યું હતું! એટલું જ નહીં પણ પોલિસે મારા, મારા દિયેરના અને મારા પતિના ગ્રીન કાર્ડસ અને પાસપોર્ટ જોવા માગ્યા કે અમે લીગલ છીએ કે નહીં! જતાં જતાં પોલિસે કહ્યું, “જો સવિતા કોઈ ફ્રોડમાં પકડાય તો અમારે અમારી જાતને ઈનોસન્ટ પ્રુવ કરવાની રહેશે કારણ કે અમે પ્રોપર આઈડેન્ટીટી વિના એને અમારા ઘરમાં લીધી છે!” સવિતા ઘણું ઈંગ્લીશ સમજતી થઈ ગઈ હતી. એ બેઠીબેઠી હસતી હતી! મારા દિયેર બોલ્યા, “સવિતા તો આમ જ રહી અને આપણે પોલિસના ચોપડે ચડી ગયાં!” મને ગુસ્સો પણ આવતો હતો અને એ જે રીતે બોલ્યા એ સાંભળી હસવું પણ આવતું હતું! સવિતાને વિઝા ખાલી ચાર અઠવાડિયાનો મળ્યો હતો. મારા દિયર કહે, “ભાભી, સવિતાનો વિઝા એક્સપાયર થઈ ચૂક્યો છે તો આપણે એને ઈમીગ્રેશન ઓફિસ પર લઈ જઈને કહીએ કે એ અહીં ઈલલીગલી છે તો એને ડિપોર્ટ કરો!” મેં કહ્યું, “વિનુ આવી જાય પછી વિચારીએ તો?” મારા દિયર કહે, “ચાલો, કઈં નહીં થાય!” સવિતા વીલીંગલી સાથે આવીને કહે, “આ પણ મારી સાથે થઈ ચૂક્યું છે! એ લોકો મને કઈં કરી શકે નહીં કારણ મેં કોઈ કાયદો નથી તોડ્યો!” અમે ઈમીગ્રેશન ઓફિસ પર પહોંચી, ફરિયાદ વિભાગમાં ફરિયાદ નોંધાવી. અમને અને સવિતાને એ લોકો એક બીજા રૂમમાં લઈ ગયાં. મારા દિયરે સાદું સત્ય કહ્યું કે સવિતાનો વિઝા પુરો થઈ ગયો છે. એ અહીં ગેરકાયદાસર છે. તમે એને પાછી મોકલવાનો સમન્સ આપો. ટિકિટના પૈસા અમે આપી દેશું! જવાબમાં ઈમીગ્રેશન ઓફિસરે કહ્યું, “જુઓ, જ્યાં સુધી એ કોઈ ગૈરકાનુની એક્ટીવીટીમાં સંડોવાય નહીં ત્યાં સુધી હ્યુમન રાઈટસ કમીશન પાસેથી મંજૂરી લીધા વિના અમે ડિપોર્ટેશન કાયદા પ્રમાણે કરી શકીએ નહીં!” સવિતામા મરકમરક થઈ રહ્યાં હતાં! અમે નીકળતાં હતાં કે ઓફિસરે અમારા આઈડી માગ્યા. અમે પોલિસના ગયા પછી પાસપોર્ટ અને ગ્રીનકાર્ડ હાથવગા હોવાથી સાથે જ લઈ આવ્યા હતાં. ઈમીગ્રેશન ઓફિસરે બધું નોંધી લીધું! અમે કાર પાસે આવ્યાં, રડમસ ચહેરે. ગાડીમાં બેસતાં મારા દિયર બોલ્યાં, ”આવું તો પહેલીવાર થયું છે કે વગર ગુને આપણે એક જ દિવસમાં બેવાર પોલિસને અને ઈમીગ્રેશનને ચોપડે ચઢી ગયાં અને સવિતામા તો આમ જ રહ્યાં!” સવિતા સાથે, અમે બધાં જ હસી પડ્યાં! સવિતાએ કહ્યું, “મેમસા’બ, મને ખબર છે કે તમારા ફ્રેન્ડસર્કલમાં મારે કારણે તમારી બદનામી થઈ છે પણ એક વાત કહું? આજે છેલ્લીવાર મારી મદદ કરી આપો. મને બેબીસીટીંગ અને નાના છોકરાઓનું કામ નથી ફાવતું. કોઈ એલ્ડર્લી ઈન્ડિયનને ઘેર મૂકાવી આપો. હું દિલથી સેવા કરીશ. તમને તંગ પણ નહીં કરું.” મેં કહ્યું, “વી ઓલ હેડ અ લોંગ ડે! કાલે વાત!”